Knut P. Bugge

Knut Petter Bugge (født 23. september 1919, død 10. desember 2002 i Molde) var en norsk arkitekt fra Molde.

Bugge begynte studiene ved arkitektlinjen på Norges tekniske høgskole i 1940, og etter fullførte studier fikk han en rekke oppdrag både i hjemdistriktet og i landet ellers. Han bidro til gjenreisningen etter andre verdenskrig, blant annet i Storgata i Molde i perioden fra 1945 til 1955, herunder tegninger til tollboden i 1954. Han fikk senere ansvar for tegningene til internatbygg blant annet på Nordvestlandet og i Molde, folkehøgskoler i Møre og Romsdal og Den samiske folkehøgskole i Karasjok.

Bugge tegnet også en rekke kirke- og bedehusbygg, bl.a. Sengskroken kirke, Indre Billefjord bedhuskapell, Molde bedehus og Adventkirken i Molde. I Molde stod han ellers bak tegningene til Vardestua i 1958, Langmyra skole (1957), Idrettens hus (1965), Alexandra hotells vestfløy og Hatleliblokka (begge 1975).

Sammen med arkitektkollega Håkon Mjelva lagde han tegningene til Molde kino, som stod ferdig i 1962. Bugge bidro også til Fylkeshuset i Molde, sammen med arkitekt Peter Munch Mellbye i perioden 1968 til 1973.

Bugge etablerte bedriften Arkitekt Knut P. Bugge AS. I 1986 hadde den tolv medarbeidere.

Referanser 

Norske arkitekter
Personer fra Molde kommune